संघर्ष गर्दै सेरेना सेमिफाइनलमा
पहिले सेट गुमाएको स्थितिबाट संघर्ष गर्दै सेरेना विलियम्सले बुधबार स्टेभटाना पिरोनकोभालाई हराएर यूएस ओपनको सेमिफाइनल यात्रा तय गरेकी छिन् । आफ्नो २४ औं ग्रान्ड स्लाम उपाधिको पछाडि रहेकी सेरेना ४–६, ६–३ र ६–२ ले विजयी रहिन् ।
न्युयोर्क — पहिले सेट गुमाएको स्थितिबाट संघर्ष गर्दै सेरेना विलियम्सले बुधबार स्टेभटाना पिरोनकोभालाई हराएर यूएस ओपनको सेमिफाइनल यात्रा तय गरेकी छिन् । आफ्नो २४ औं ग्रान्ड स्लाम उपाधिको पछाडि रहेकी सेरेना ४–६, ६–३ र ६–२ ले विजयी रहिन् ।बुल्गेरियाकी गैरवरीयता प्राप्त पिरोनकोभाले कठिन चुनौती पेस गरेपछि ६ पल्टकी यूएस ओपन विजेता सेरेनाले कडा मिहिनेत गर्नु परेको हो ।अन्त्यमा सेरेनालाई अनुभव काम लागेको थियो । खेलपछि उनले भनिन्, ‘म अहिले यहाँ उभिरहेकी छु् र यसमा मलाई गर्व छ, किनभने आजको खेलमा क्रममा त्यो स्थिति पनि आएको थियो, जहाँबाट म पराजित हुन सक्थें । म त्यस्तो खेलाडी हुँ, जसले कहिले पनि हार मान्दिनँ र संघर्ष गरिरहन्छु ।’सेरेनाविरुद्धका सबै ५ खेल गुमाएकी पिरोनकोभाले यसपल्ट न्युयोर्कमा आश्चर्यजनक यात्रा तय गरिन् । सन् २०१७ यता पहिलो व्यावसायिक टेनिस प्रतियोगिता खेलिरहेकी पिरोनकोभा तीन वर्ष सक्रिय टेनिसबाट टाढा रहिन् । सन् २०१८ मा आमा हुने क्रममा उनले खेल्न छाडेकी थिइन् ।पहिलो सेट जितेर सेरेनाविरुद्ध उनले अप्रत्यासित नतिजाको सम्भावना पनि तयार पारेकी थिइन् ।पुरुषतर्फ गत वर्षका उपविजेता डानिल मेडभेडेभ पनि सेमिफाइनल पुग्न सफल भएका छन् । यसका लागि उनले आफ्ना रुसी साथी खेलाडी आन्द्रे रुबलेभलाई ७–६ (८/६), ६–३, ७–६ (७/५) ले पराजित गरे । अब फाइनल प्रवेशका लागि उनले दोस्रो वरीयताका डोमिनिक थिएमको सामना गर्नेछन् । 